โฆษกกระทรวงการต่างประเทศ ยืนยัน คนไทยในเมืองอู่ฮั่น ยังปลอดภัยดี โดยยังไม่มีการอพยพคนไทยออกจากเมือง
โฆษกกระทรวงการต่างประเทศ ยืนยัน คนไทยในเมืองอู่ฮั่น ยังปลอดภัยดี โดยยังไม่มีการอพยพคนไทยออกจากเมือง ซึ่งพรุ่งนี้ จะมีการประชุมคณะทำงานศูนย์ประสานงานฉุกเฉิน ประเมินสถานการณ์อีกครั้งนางสาวบุษฎี สันติพิทักษ์ อธิบดีกรมสารนิเทศ และโฆษกกระทรวงการต่างประเทศ ระบุว่า ทางกระทรวงฯ ได้สั่งการให้สถานเอกอัครราชทูตและสถานกงสุลใหญ่ไทยในจีน ติดตามสถานการณ์การแพร่ระบาดของโรคปอดอักเสบจากเชื้อไวรัสโคโรนาสายพันธุ์ใหม่ 2019 ในมณฑลหูเป่ย์ของจีนอย่างใกล้ชิด พร้อมติดต่อกับนักเรียนไทยและชุมชนไทยในพื้นที่ต่าง ๆ อยู่ตลอด โดยขอให้คนไทยติดตามข่าวสารและปฏิบัติตามคำแนะนำของทางการจีนอย่างเคร่งครัด ซึ่งในส่วนของสถานเอกอัครราชทูต ณ กรุงปักกิ่ง ได้ประสานเครือข่ายชุมชนไทยที่เมืองอู่ฮั่นแล้ว โดยมีนักเรียนไทย 54 คน และหมอนวดสปาอีกประมาณ 10 คน พร้อมยืนยันว่า ทุกคนปลอดภัยดี ซึ่งฝ่ายกงสุลของสถานเอกอัครราชทูตฯ มีรายละเอียดสำหรับติดต่อคนไทยทั้งหมดแล้ว ส่วนจะมีแผนอพยพคนไทยในเมืองอู่ฮั่นหรือไม่ นางสาวบุษฎี ระบุว่า ขณะนี้ยังไม่มีข้อสรุปใด ๆ โดย กระทรวงการต่างประเทศ จะประชุมคณะทำงานศูนย์ประสานงานฉุกเฉิน เพื่อเตรียมแผนเผชิญเหตุเพื่อช่วยเหลือคนไทยในจีน ในวันที่ 27 มกราคม ที่กระทรวงการต่างประเทศ เพื่อประเมินสถานการณ์ร่วมกับสถานเอกอัครราชทูตฯ และสถานกงสุลใหญ่ไทยในจีนอีกครั้ง